На основу Предлога мера и препорука за наставу које су универзитетима и факултетима упутили Министарство просвете, науке и технолошког развоја, КОНУС, КАССС, СКОНУС и СКАССС (допис МПНТР број 612-00-00498/2020-06 од 07.05.2020. године),члана 80. Статута Факултета, Одлуке о организовању наставе у јесењем и пролећном семестру школске 2019/2020. године број 322/1-01 од 01.10.2019. године,након консултација управе Факултета са представницима студената, председником Студентског парламента и студентом продеканом, обављених на видео-састанку 07.05.2020. године, предлога Колегијума Факултета,Наставно-научно већу Факултета на седници одржаној дана 18.05.2020. године донело је

**ОДЛУКУ**

**О ОРГАНИЗАЦИЈИ ИСПИТНИХ РОКОВА КОЈИ СУ ОДЛОЖЕНИ ЗБОГ ВАНРЕДНОГ СТАЊА И РЕДОВНИХ ИСПИТНИХ РОКОВА**

**У ШКОЛСКОЈ 2019/2020. ГОДИНИ**

1. **НАСТАВА И ПРЕДИСПИТНЕ ОБАВЕЗЕ**

**Настава** у пролећном семестру се за студенте свих нивоа студија завршава 16. маја 2020. године. Настава се до завршетка одвија на даљину. Уколико је потребно, период од 18-23. маја може се користити за колоквијуме и евентуално нереализоване наставне активности, које такође треба реализовати **на даљину**.

Наставницима се препоручује дасвим студентима који су уписали летњи семестар школске 2019/2020. године региструју да су одслушали предмет.Уколико је један део поена предвиђен за редовно похађање наставе, препоручује се наставницима да свим студентима признају тај број поена, као и да им омогуће полагање испита без обзира на редовност у похађању наставе.

Наставницима се препоручује да студентима омогуће полагање свих предвиђених **колоквијума** и реализацију свих **предиспитних обавеза** уз коришћење апликација за рад на даљину. Препоручује се да све предиспитне обавезе и положени колоквијуми важе током целе школске 2019/2020. године.

Препоручује се наставницима да преко колоквијума и других предиспитних обавеза изврше **проверу савладаности дела градива, које студенти неће морати да полажу на завршном испиту**.

Уколико неке од предиспитних обавеза студенти нису могли да реализују до завршетка семестра и почетка испитних рокова, препоручује се наставницима да **омогуће студентима полагање испита без предатих предиспитних обавеза**, уз свођење закључне оцене по предаји потребних предиспитних обавеза, најкасније до краја последњег испитног рока у школској 2019/2020. години (октобар 2).

У оквиру неких предмета постоје **предиспитне обавезе које подразумевају одлазак студената у друге установе** (образовно-васпитне, здравствене, установе социјалне заштите, установе културе и друге) и непосредни рад са њиховим корисницима (такве предиспитне обавезе су посебно присутне у оквиру предмета на студијским програмима психологије, педагогије и социјалне политике и социјалног рада). Како овакве активности нису биле могуће, нити ће у наредном периоду бити изводљиве, **налаже се наставницима ових предмета да овакве предиспитне обавезе замене предиспитним обавезама које студенти могу да реализују у датим условима**.

У оквиру сваког студијског програма основних и мастер академских студија постоји **стручна пракса**која такође предвиђа рад студената у установама, предузећима, организацијама и институцијама које нису и у наредном периоду неће бити у могућности да примају студенте на праксу. Како је стручна пракса обавезни део студијског програма на завршној години студија без које студенти не могу да заврше студије, департманима се налаже да преиспитају програме стручних пракси на студијским програмима за чију су реализацију одговорни. Уколико се стручна пракса не може реализовати на начин описан у силабусу, департмани су дужни да до 30. јуна 2020. године осмисле алтернативни садржај и могући начин реализације стручне праксе, направе нови опис предмета и предложе га Наставно-научном већу за усвајање.

1. **ИСПИТИ**

Сви **испитни рокови** који су били предвиђени за школску 2019/2020. годину биће одржани према распореду који је утврђен уз консултације са Студентским парламентом Филозофског факултета.

**Термини одржавања испитних рокова** наведени су у табели која следи. За сваки испитни рок наведени су и датуми за пријављивање испита, као и рата школарине која треба да буде исплаћена да би била могућа пријава испита за одређени испитни рок (за самофинансирајуће студенте). Студенти ће, закључно са пријављивањем испита за септембарски испитни рок бити ослобођени уплата на име четврте и сваке наредне пријаве испита. Ослобађање студента од ових уплата омогућава студентима да пријављују испите за наредни испитни рок у периоду када претходни рок још увек траје, без излагања додатном и можда непотребном трошку.

**Пријављивање испита** се врши искључиво преко система е-индекс.

Евентуалне проблеме у поступку пријављивања испита преко система е-индекс студенти треба да пријаве мејлом на адресу [studentska@filfak.ni.ac.rs](mailto:studentska@filfak.ni.ac.rs) . У мејлу треба навести име и презиме, број индекса, студијски програм, предмете из којих студент жели да пријави испите и опис проблема приликом покушаја пријаве испита преко система е-индекс.

Студенти основних студија уписани до 2005. године и студенти мастер и докторских студија уписани до 2015/2016. године, који немају отворене налоге и који плаћају пријаву испита, пријаве за своје испите слаће електронском поштом на адресу Службе за наставу и студентска питања ([studentska@filfak.ni.ac.rs](mailto:studentska@filfak.ni.ac.rs)). У мејлу који треба да наслове „Пријава испита за (*навести који*) испитни рок“, треба да напишу: име и презиме, број индекса, студијски програм, предмете из којих пријављују испите. Уз мејл, као прилог, ови студенти шаљу скенирану / сликану уплатницу о извршеној уплати накнаде за пријаву испита.

За мартовски апсолвентски испитни рок испити су пријављени у марту и овај испитни рок ће бити реализован на основу тих пријава.Препоручује се наставницима да, уколико им се неко од апсолвената обрати са молбом да**у мартовском року изађе на испит који није пријавио у марту, укључе те студенте у испит у мартовском року, с тим да студент пријави тај испит за априлски испитни рок,** када ће оцена бити уписана у записник о индекс.Апсолвенти који би хтели да искористе ову могућност треба да се јаве предметним наставницима најмање три дана пре одржавања испита у мартовском испитном року.

Како би се истовремени боравак великој броја студената и наставника у предстојећим испитним роковима избегао у највећој могућој мери, наставницима се препоручује да, **уколико се испит састоји из писменог и усменог дела, на Факултету реализују онај део који представља завршни део испита (најчешће је то усмени део), а да претходне делове реализују користећи могућности рада на даљину**.

1. **УСАГЛАШАВАЊЕ АКТИВНОСТИ НА ФАКУЛТЕТУ СА ПОВРАТКОМ СТУДЕНАТА У СТУДЕНТСКЕ ДОМОВЕ**

Служба за наставу и студентска питања ће доставити Студентском центру Ниш податке о терминима реализације испита на Факултету и друге потребне податке да би се обезбедио боравак студената у домовима.

1. **ЗДРАВСТВЕНЕ ПРЕПОРУКЕ О МЕРАМА ЗАШТИТЕ**

**Студенти и запослени ће на Факултет моћи да уђу искључиво са заштитном маском и рукавицама које морају носити све време боравка на Факултету**. Студенти треба да обезбеде сопствену маску и рукавице.Такође је потребно водити рачуна о свим осталим мерама заштите као што је поштовање препорука у вези са међусобним физичким растојањем и понашањем у непосредном контакту.

Молимо све студенте и запослене да, уколико су имали или имају неке од симптома респираторних инфекција, избегну долазак на Факултет и обавезно се јаве одговарајућој здравственој установи.

Факултет обезбеђује редовну дезинфекцију простора. Како би се за време испита испоштовале **здравствене препоруке у вези са физичким растојањем и максималним бројем особа у затвореном простору**, у учионицама и амфитеатрима ће бити обележена радна места која се могу користити. Уколико је потребно да се реализује **писмени испит** са већим бројем студената од оног броја који се може сместити у једну просторију, студенти ће бити распоређени у више просторија, а департман ће обезбедити већи број дежурних наставника и сарадника. Уколико у датом термину департман не може да обезбеди довољан број дежурних из сопствених редова, дежурни ће се обезбедити ангажовањем наставника и сарадника са других департмана.**Усмене испите** треба организовати тако што ће наставници заказивати термине за усмено полагање испита малим групама студената (4-5).

Када термини одржавања **пријемних испита** буду дефинисани од стране Универзитета у Нишу, распоред испита за јунски испитни рок биће измењен тако да се избегне истовремено одржавање испита из овог испитног рока и пријемних испита.

**Пријављивање кандидата за полагање пријемних испита** биће организовано онлајн.

1. **ПРОДУЖЕТАК РОКА ЗА ПРИЈАВУ ЗАВРШНИХ, МАСТЕР РАДОВА И ДОКТОРСКИХ ДИСЕРТАЦИЈА И РОКОВА ЗА ЗАВРШЕТАК СТУДИЈА**

Студентима који су у школској 2019/2020. години били уписани на завршну годину студија, **продужава серок за завршетак студија за један семестар**.

Студентима који, због ванредног стања, нису могли да предају урађене завршне и мастер радове и докторске дисертације, **продужава се рок за предају ових радова за три месеца**.

1. **РЕПРОГРАМ УПЛАТА ПРЕОСТАЛОГ ИЗНОСА ШКОЛАРИНЕ**

У вези са препоруком да се изврши **репрограм преосталог износа школарине**, сачињен је нови план отплате заосталих рата школарине који је приказан у табели са трајањем испитних рокова и терминима за пријаву испита.

У вези са препоруком да се за наредну школску годину утврди већи број рата за уплату школарине, на Факултету већ постоји утврђена пракса по којој студенти школарину плаћају у 8-10 рата, зависно од месеца у коме почињу са отплатом рата (односно у коме уписују одређену годину или ниво студија).

Факултет није у могућности да обезбеди додатне олакшице у погледу школарине јер је то једини начин да обезбеди средства за поступак акредитације установе и студијских програма који ће се спроводити за готово све студијске програме (којих има укупно 32) и установу током ове и наредне године.

1. Одлука ступа на снагу даном доношења од када ће се и примењивати.

Ступањем на снагу ове одлуке престаје да важи Одлука о плану надокнаде одложених испитних рокова број 145/1-12-01 од 04.05.2020. године.

**Термини испитних рокова и термини пријаве испита**

**условљени ванредним стањем 2020. године**

|  |  |  |
| --- | --- | --- |
| ***Испитни рокови***  ***трајање рока*** | ***Време пријављивања*** | |
| **Teрмини пријаве испита** | **Напомена** |
| **МАРТОВСКИ РОК**  **од18.05.2020.**  **д**о**23.05.2020.** | **Испити пријављени** | **-** |
| **АПРИЛСКИ РОК**  **од 25.05.2020.**  **до 03.06.2020** | **од11.05.2020.**  **до 20.05.2020.** | **Плаћена рата школарине за месец фебруар** |
| **ЈУНСКИ РОК**  **од10.06.2020.**  **до 10.07.2020.** | **од26.05.2020.**  **до 03.06.2020.** | **Плаћена рата школарине за месец март** |
| **МАЈСКИ РОК**  **од13.07.2020.**  **до 18.07.2020.** | **од06.07.2020.**  **до 10.07.2020.** | **Плаћена рата школарине за месец март** |
| **СЕПТЕМБАРСКИ РОК**  **од 24.08.2020.**  **до 03.09.2020.** | **од13.07.2020.**  **до 22.07.2020.** | **Плаћена рата школарине за месец мај** |
| **ОКТОБАРСКИ РОК I**  **од 07.09.2020.**  **до 17.09.2020.** | **од24.08.2020.**  **до 02.09.2020.** | **Плаћена рата школарине за месец јун** |
| **ОКТОБАРСКИ РОК II**  **од 21.09.2020.**  **до 03.10.2020.** | **од07.09.2020.**  **до 16.09.2020.** | **Исплаћена школарина у целости** |

**НАСТАВНО-НАУЧНО ВЕЋЕ ФАКУЛТЕТА**

**Број:**

**Датум: 18.05.2020. године**

**ПРЕДСЕДНИК ВЕЋА**

**Проф. др Наталија Јовановић**